|  |  |
| --- | --- |
| ГРБОВИ ЗА МЕМОРАНДУМ | Република СрбијаАутономна покрајина ВојводинаПокрајински секретаријат за образовање, прописе,управу и националне мањине – националне заједницеБулевар Михајла Пупина 16, 21000 Нови СадТ: +381 21 487 4502; ounz@vojvodinа.gov.rs |
|  | БРОЈ: 128-451-2153/2023-01 | ДАТУМ: 22.03.2023. |

 На основу члана 2. и 5. Покрајинске скупштинске одлуке о додели буџетских средстава за финансирање и суфинансирање програмских активности и пројеката у области основног и средњег образовања и васпитања и ученичког стандарда у Аутономној покрајини Војводини („Сл. лист АПВ“, број: 14/15 и 10/17), члана 3. Правилника о додели буџетских средстава Покрајинског секретаријата за образовање, прописе, управу и националне мањине - националне заједнице за финансирање и суфинансирање програмa и пројеката у области основног и средњег образовања и васпитања у Аутономној покрајини Војводини („Службени лист АПВ“, број: 7/23), а у вези сa Покрајинском скупштинском одлуком о буџету Аутономне покрајине Војводине за 2023. годину („Службени лист АПВ“, брoj: 54/22), покрајински секретар за образовање, прописе, управу и националне мањине-националне заједнице расписује

**КОНКУРС**

 **ЗА ФИНАНСИРАЊЕ И СУФИНАНСИРАЊЕ ПРОГРАМА И ПРОЈЕКАТА ЗА ПОДИЗАЊЕ КВАЛИТЕТА ОСНОВНОГ И СРЕДЊЕГ ОБРАЗОВАЊА - ПРОМОВИСАЊЕ И УНАПРЕЂЕЊЕ БЕЗБЕДНОСТИ УЧЕНИКА У ОСНОВНИМ И СРЕДЊИМ ШКОЛАМА НА ТЕРИТОРИЈИ АП ВОЈВОДИНЕ У 2023. ГОДИНИ**

Покрајински секретаријат за образовање, прописе, управу и националне мањине-националне заједнице (у даљем тексту: Секретаријат) у складу са Финансијским планом за 2023. годину, за унапређење квалитета основног и средњег образовања – финансирање и суфинансирање програма и пројеката којима се промовише и унапређује безбедност ученика у основним и средњим школама на територији АП Војводине у 2023. години, опредељује износ од **5.000.000,00 динара**, **од којих 3.500.000,00 динара за основне школе и 1.500.000,00 динара за средње школе**.

Право учествовања на Конкурсу имају основне и средње школе на територији АП Војводине, чији је оснивач Република Србија, аутономна покрајина или јединица локалне самоуправе.

**НАМЕНА СРЕДСТАВА**

Наведена средства намењена су за подизање квалитета образовно-васпитног процеса основног и средњег образовања и васпитања - финансирање и суфинансирање програма и пројеката којима се промовише и унапређује безбедност ученика у основним и средњим школама на територији АП Војводине у 2023. години, односно за:

1. пројектe/програмe који утичу на подизање знања и вештина код деце и младих у вези са заштитом од злоупотребе психоактивних супстанци, заштитом од насиља, злостављања и занемаривања и других облика ризичног понашања, практичне радионице школе и спољне заштитне мреже( ученици, наставници, родитељи и чланови спољне заштитне мреже);
2. пројектe/програме који доприносе подизању знања и вештина код наставника и родитеља у области заштите деце од злоупотребе психоактивних супстанци, заштите од насиља, злостављања и занемаривања и других облика ризичног понашања, укључујући и пројекте размене примера добре праксе у области унапређења безбедности ученика (родитељи, наставници и спољна заштитна мрежа);
3. пројекте/програме који доприносе развоју и поштовању расне, националне, културне, језичке, верске, родне, полне и узрасне равноправности, толеранције и уважавању различитости.

**КРИТЕРИЈУМИ ЗА РАСПОДЕЛУ СРЕДСТАВА**

Приликом одређивања висине средстава за доделу, у складу са Правилником, примењују се следећи критеријуми:

1. степен укључености спољне заштитне мреже у програмске активности;
2. усклађеност програма са упутствима Министарства просвете и пратећим стратегијама из области безбедности ученика;
3. степен укључености циљне групе (ученика и родитеља), којој је програм/пројекат намењен;
4. досадашња искуства у реализацији програма/пројеката који доприносе унапређивању образовно-васпитног рада;
5. степен развијености јединице локалне самоуправе на чијој територији се налази установа;
6. постојање других извора финансирања програмских активности односно пројеката;
7. успешна реализација додељених средстава из буџета АП Војводине претходних година са достављеним извештајем и доказима о наменском и законитом коришћењу буџетских средстава;
8. могућност претежне реализације програмске активности и пројекта у текућој буџетској години.

**НАЧИН АПЛИЦИРАЊА**

 Пријава се подноси у писменој форми, на јединственом обрасцу који се објављује на интернет страници Секретаријата. **Једно правно лице може да поднесе највише две пријаве.** Уз пријаву на Конкурс, подноси се следећа документација:

1. фотокопија потврде о пореском идентификационом броју,
2. писмена изјава, односно доказ о успешној реализација додељених средстава из буџета АП Војводине претходних година,
3. писмена изјава, односно доказ о постојању других извора финансирања програмских активности односно пројеката;
4. писмена изјава о томе да ће се програмске активности у претежном делу реализовати у текућој буџетској години.

Секретаријат задржава право да од подносиоца захтева, по потреби, затражи додатну документацију или информације.

Уколико пријаву потписује лице по овлашћењу, неопходно је приложити уредно овлашћење за потписивање исте.

О додели средстава корисницима, одлучује покрајински секретар на предлог Комисије за спровођење конкурса, која разматра пристигле захтеве.

Комисија неће разматрати: непотпуне пријаве, неблаговремене пријаве, недопуштене пријаве (пријаве поднете од стране лица која су неовлашћена и субјеката који нису предвиђени конкурсом), пријаве које се не односе на конкурсом предвиђене намене, пријаве које се односе на набавку опреме или одржавање опреме која је у функцији реализације пројекта, пријаве корисника који у претходном периоду нису оправдали додељена средства путем финансијских и наративних извештаја, пријаве корисника који наративни/финансијски извештај о реализацији програма/пројеката из претходног конкурсног периода нису доставили у предвиђеним роковима, програме односно пројекте чија реализација не може претежно да се изврши у току текуће буџетске године.

Резултати конкурса се објављују на интернет страници Секретаријата.

**Рок за подношење пријава на конкурс је 07.04.2023. године.**

Пријаве са потребном документацијом се подносе на адресу:

Покрајински секретаријат за образовање, прописе, управу

и националне мањине-националне заједнице

„**Конкурс за финансирање и суфинансирање програма и пројеката за подизање квалитета основног и средњег образовања - промовисање и унапређење безбедности ученика у основним и средњим школама на територији АП Војводине у 2023. години“**

Булевар Михајла Пупина 16

21000 Нови Сад

Образац упитника се може преузети **од 22.03.2023. године** на званичној Интернет презентацији Покрајинског секретаријата за образовање, прописе, управу и националне мањине - националне заједнице: [**www.puma.vojvodina.gov.rs**](http://www.puma.vojvodina.gov.rs/)**.**

Информације у вези са конкурсом могу се добити на телефон: 021/ 487 4502.

 ПОКРАЈИНСКИ СЕКРЕТАР

 Szakállas Zsolt

   (Жолт Сакалаш)